ทุเรียนปราจีน GI  สร้างกำไรปีละ 140,000 บาท พร้อมดันตลาดออนไลน์ เพิ่มโอกาสทางการค้า
นายชัฐพล สายะพันธ์ ผู้อำนวยการสำนักงานเศรษฐกิจการเกษตรที่ 6 ชลบุรี  (สศท.6) สำนักงานเศรษฐกิจการเกษตร (สศก.) เปิดเผยว่า “ทุเรียนปราจีน” จังหวัดปราจีนบุรี เป็นสินค้าเกษตรที่ได้รับการขึ้นทะเบียนสิ่งบ่งชี้ทางภูมิศาสตร์ (Geographical Indications: GI) จากกรมทรัพย์สินทางปัญญา กระทรวงพาณิชย์ เมื่อวันที่ 27 กุมภาพันธ์  2559 และได้รับรางวัลชนะเลิศอันดับที่ 1 ประเภทการค้าภายในประเทศจากกิจกรรมการประกวดงานวันทุเรียนโลก เมื่อปี 2558 ทุเรียนปราจีนสามารถสร้างมูลค่าทางเศรษฐกิจให้กับจังหวัดปราจีนบุรีกว่า 50 ล้านบาท/ปี นับว่าเป็นโอกาสทางการค้าและยังเป็นการยกระดับทุเรียนให้เป็นสินค้าคุณภาพที่ได้มาตรฐานการผลิต สร้างความเชื่อมั่นให้กับผู้บริโภค ผู้ค้า ในด้านของคุณภาพและความปลอดภัยปัจจุบันจังหวัดปราจีนบุรี มีเนื้อที่ปลูกทุเรียนปราจีน GI จำนวน 2,770 ไร่ เนื้อที่ให้ผล  จำนวน 1,574 ไร่ มีเกษตรกรผู้ปลูก จำนวน 521 ราย พื้นที่ปลูกครอบคลุมใน 5 อำเภอ  ได้แก่ อำเภอเมืองปราจีนบุรี กบินทร์บุรี ประจันตคาม ศรีมหาโพธิ และนาดี เนื่องจากเป็นพื้นที่ทางภูมิศาสตร์ที่เหมาะสมกับการปลูกทุเรียน ลักษณะสภาพดินชั้นบนเป็นดินร่วนปนทราย ดินชั้นล่างเป็นหินผุและศิลาแลงทำให้ระบายน้ำได้ดี น้ำไม่ขังในเนื้อดิน การกระจายตัวของธาตุอาหารทั่วถึง ประกอบกับมีลักษณะภูมิอากาศ ปริมาณน้ำฝนและมีความชื้น สัมพัทธ์ที่เหมาะสม สำหรับทุเรียนปราจีน GI มีสายพันธุ์การค้าและสายพันธุ์พื้นเมือง ซึ่งสายพันธุ์การค้า ได้แก่ พันธุ์ก้านยาว พันธุ์หมอนทอง พันธุ์ชะนีและพันธุ์กระดุมทอง ส่วนสายพันธุ์พื้นเมือง ได้แก่ พันธุ์กบชายน้ำ พันธุ์ชมพูศรี และพันธุ์กำปั่น ทั้งนี้ เกษตรกรจะนิยมปลูกพันธุ์หมอนทองมากที่สุด เนื่องจากเป็นพันธุ์ที่ต้องการของตลาดทั้งในประเทศและต่างประเทศสนใจผลการศึกษาเพิ่มเติม สามารถสอบถามได้ที่ สศท.6 ชลบุรี โทร 0 3835 1261  หรืออีเมล zone6@oae.go.th